《仙坛》
元代·龙从云

碧坛纛影荫龙蛇，骑鹤归来枣似瓜。仙语风前飘玉屑，道衣天上剪云霞。

寒潭六月犹无暑，老木千年尚有花。采药青童来借问，苍烟起处是谁家。

作者简介：名一作云从。元永新人，字子高。负经济才。曾入江浙左丞杨完者幕府，为都事，历官福建儒学副提举。性旷达，工诗歌，后居慈溪，僦屋临溪上，日钓其中，名钓鱼轩。有《钓鱼轩诗集》。